KIRJALLINEN KYSYMYS E-1055/00 esittäjä(t): Theresa Villiers (PPE-DE) komissiolle. Kypros.



Virallinen lehti nro 046 E , 13/02/2001 s. 0112 - 0113



KIRJALLINEN KYSYMYS E-1055/00 esittäjä(t): Theresa Villiers (PPE-DE) komissiolle (4. huhtikuuta 2000) Aihe: Kypros Voiko komissio vahvistaa tai kieltää tiedon, jonka mukaan Kyproksen kansalaiset eivät saisi oikeutta vapaaseen liikkuvuuteen, kun Kypros liittyy Euroopan unioniin, ellei Turkki liity samanaikaisesti? Yhdistyneen kuningaskunnan parlamentin alahuoneessa 15. helmikuuta 2000 (ks. Hansard, 781 sarake) ulkoministeri Robin Cook ilmoitti, että Kyproksen liittyessä Euroopan unioniin liikkumisen vapaus Kyproksen tasavallan ja miehitetyn pohjoisosan välillä voi toteutua vain, jos Turkki liittyy samanaikaisesti Euroopan unioniin. Vastaako tämä näkemys komission kantaa? Voiko komissio kertoa, jätetäänkö Kyproksen tasavallan kansalaiset ilman liikkumisvapautta, kun Kypros liittyy Euroopan unioniin? Jos vastaus tähän kysymykseen on myönteinen, voiko komissio selvittää, miksi Kyproksen kansalaisilta aiotaan kieltää (määräämättömäksi ajaksi) perustamissopimuksissa taattuja perusvapauksia? Voiko komissio perustella päätöksensä, jonka mukaan kyproslaisia aiotaan syrjiä tällä tavoin? Voiko komissio selittää, miksi Kyproksen liittymistä koskevat päätökset yhdistetään Euroopan unionin suhteisiin sellaisen ulkovallan kanssa, joka pitää YK:n, Euroopan parlamentin, Eurooppa-neuvoston ja kansainvälisen yhteisön suuren enemmistön kannan vastaisesti Kyproksen tasavallassa laitonta miehitysjoukkoa? Günter Verheugenin komission puolesta antama vastaus (4. toukokuuta 2000) Helsingissä joulukuussa 1999 kokoontunut Eurooppa-neuvosto totesi, että poliittinen ratkaisu helpottaa Kyproksen liittymistä Euroopan unioniin. Jos ratkaisuun ei ole päästy liittymisneuvottelujen päättyessä, neuvoston päätös liittymisestä tehdään edellä mainitun olematta ennakkoedellytys. Tässä neuvosto ottaa huomioon kaikki asiaankuuluvat tekijät. Kuten parlamentin jäsen tietää, saaren jakaminen kahteen selkeästi erilliseen osaan merkitsee sitä, ettei perustamissopimuksissa vahvistettuja perusvapauksia ja erityisesti tavaroiden, ihmisten, palvelujen ja pääoman liikkuvuutta ja sijoittautumisvapautta sekä maailmanlaajuisesti tunnustettuja poliittisia, taloudellisia, sosiaalisia ja kulttuurisia oikeuksia voida nykyisin soveltaa koko saaren alueella. Nämä vapaudet ja oikeudet olisi taattava kokonaisvaltaisen ratkaisun avulla, jossa vahvistettaisiin koko Kyproksen tasavaltaa koskevat perustuslailliset järjestelyt. Komissio katsoo, että siirtymäajan järjestelyistä voidaan neuvotella, mikäli ne ovat tarpeellisia, asianmukaisia, eivätkä aseta kyseenalaiseksi yhteisön säännöstön hyväksymistä uusissa jäsenvaltioissa. Tämä ei kuitenkaan vaikuta siirtymäajan toimia koskevien pyyntöjen tapauskohtaiseen arviointiin. Joissain tapauksissa siirtymäajan järjestelyihin on liitettävä suunnitelma, jossa on selkeästi määritelty vaiheet yhteisön säännöstön, myös investointien sääntelyn, soveltamiselle. Komissio katsoo, että laajentumisneuvottelut ja Yhdistyneiden Kansakuntien jatkuvat pyrkimykset löytää poliittinen ratkaisu Kyproksen ongelmaan vahvistavat toisiaan ja että niiden välinen johdonmukaisuus olisi taattava. Vaikka poliittinen ratkaisu Kyproksen tilanteeseen ei ole edellytyksenä maan liittymiselle, unionin tavoitteena on, että unioniin liittyy yhdistynyt Kypros. Komissio muistuttaa Kyproksen hallituksen Kyproksen turkkilaisille esittämästä kutsusta osallistua liittymisprosessiin.